Mən də bu iki il içərisində hər gün o gözəl, al-əlvan çiçəklərdən toplayıb sahibimin evinə (...). O çiçəklər də onun evinə min bir gözəl qoxular saçdı... Sənin bu qüsurun olmasaydı, mən hər gün sahibimə o gözəl ətirli çiçəkləri apara bilməyəcək və ən önəmlisi, onun hörmətini və sevgisini qazana bilməyəcəkdim...

Mübariz Yunusov

2. Mətndəki əsas fikri müəyyənləşdirin.
3. Çatlaq səhəngin keçirdiyi hislərə münasibət bildirin.
4. Xidmətçinin cavabı sizdə hansı təəssürat yaratdı? Bəs siz xidmətçinin yerində olsa idiniz, hansı cavabı verərdiniz?
5. Xidmətçinin sözləri ilə “Duyğular adası” mətnindəki Bilginin sözlərini müqayisə edin. Siz bu barədə nə düşünürsünüz? Əgər insanlar arasında sevgi olmasa, nə baş verər? Hər iki mətndən istifadə edib öz fikirlərinizi əlavə etməklə fikir mübadiləsi aparın.
6. “Çatışmayan cəhəti üzə vurmaq ədəbsizlikdir” mövzusunda müzakirə aparın.
7. Hekayənin adına münasibət bildirin. Onu müvafiq atalar sözü ilə əvəz edib fikrinizi əsaslandırın.

8. Fərqləndirilmiş sözlərin leksik mənasını izah edin.
9. Önəm və önəmli sözlərinin qrammatik mənasını izah edin. Bu sözlər sinonim ola bilərmi? Fikrinizi əsaslandırın.
10. Mətndəki frazeoloji birləşmələri tapın, onları yaxınmənalı söz və ifadələrlə əvəz edin.

11. Mətndəki nöqtələrin yerinə cümlə üzvü artırıb oxuyun. Artırdığınız üzvün rolunu izah etməyə çalışın. Onsuz cümlə yarana bilərmi?

12. Xəbərin yaranmasında hansı şəkilçilərdən istifadə olunur? Aşağıdakı cümlələrə şəkilçi artırmaqla fikrinizi əsaslandırın.

    - Qüvvət elmdə..., başqa cür heç kəs
      Heç kəsə üstünlük eyləyə bil... . (N.Gəncəvi)
    - İnsana arxa... onun kamalı,
      Ağıl... hər kəsin dövləti, malı. (N. Gəncəvi)
    - Oğul mənim... əgər, oxutmur... , əl çək... ,
      Eyləmə... dəngəsər, oxutmur... , əl çək... . (M.Ə.Sabir)