14

### YOLUN SONU

Aprel döyüşləri bir daha Azərbaycan xalqının qüdrətini göstərdi, ordumuzun gücünü göstərdi.

Azərbaycan Respublikasının Prezidenti
İlham Əliyev

Bayrağa bükülərək dəfn olunmaqdan böyük şərəf yoxdur.

Polkovnik-leytenant Sənan Axundov

2016-cı il aprelin 18-də polkovnik-leytenant Sənan Axundov Azərbaycan Respublikasının suverenliyi, azadlığı, ərazi bütövlüyü uğrunda Cəbrayıl rayonu ərazisində yerləşən Lələtəpədə vəzifə səlahiyyətlərini icra edərkən və tabeliyində olan silahdaşını xilas edərkən qəhrəmancasına həlak olmuşdur.

...Günəşin zərrin şəfəqləri ətrafa yayılmağa başlamışdı. Quşlar cəh-cəh vurur, dağlardan kəndlərə ilıq yaz küləyi əsirdi. Yenicə yaşıllaşmış çəmənlərdə irəlilədikcə hətta çiçəklərin xışıltısını da duymaq olurdu. Ancaq Sənan bu dəqiqələrdə bu gözəllikdən zövq ala bilmirdi. Bütün gecəni yatmamış, ərazidə kəşfiyyat işləri aparmışdı. Çox gərgin idi. Bir neçə gün bundan əvvəl indicə dolanıb gəldiyi bu ərazidə,

Təxəyyülünüzə əsasən cümləni tamamlayın.

Lələtəpə yüksəkliyində .............
itirmişdi.

Vətəninə xidmət etmək istəyən Sənan Axundov peşəkar və ixtisaslı kadr kimi cəbhəyə göndərilməsi üçün dəfələrlə rəhbərliyə yazdığı raportundan sonra Lələtəpəyə Kəşfiyyat İdarə rəisi təyin edilmişdi.

O, buraya təyin olunduğu gündən hər gün ərazilərə baş çəkir, hərbi tapşırıqları yerinə yetirirdi.

Növbəti tapşırığa da hərbçi yoldaşı, polkovnik-leytenant Vüqar Əbdül- əzimov ilə getmişdi. Əməliyyatı uğurla həyata keçirən kəşfiyyatçılar geri dönürdülər. Sənan birdən partlayış səsi eşitdi. Boy-boy qalxan yaşıllıqların arasından torpaq ətrafa səpildi. Sənan anladı ki, minaya düşən onunla kəşfiyyat tapşırığını yerinə yetirməyə gedən Vüqardır. Sənan həmin an öz uşaqlarını, ailəsini, arxada qoyduqlarını düşünmədən bir insanın həyatını xilas etmək üçün qərar verir: “Yox, mən onu burada qoyub ərazidən çıxa bilmərəm. Ya yaralı halda, ya da nəşini çıxarmalıyam”, - deyə geriyə qayıdır, ağır yaralanmış silahdaşına yardım edir.