Bir sözdən ibarət olub üzvlənməyən və sual tələb etməyən cümlələrə söz-cümlə deyilir. Söz-cümlələr modal söz, nida və ədatlarla ifadə olunur.

13. Dialoqda fərqləndirilmiş sual cümləsinə söz-cümlə ilə cavab vermək olurmu? Aşağıdakı sual cümlələrinə cavab verməklə bunun səbəbini izah edin və fikirlərinizi əsaslandırın?

    Bizə nə vaxt gələcəksən?
    Bizə gələcəksənmi?
    Bizə gələcəksən?

14. Dialoqda altından xətt çəkilmiş cümlələrin məqsəd və intonasiyaya görə növünü müəyyənləşdirin və aşağıdakı fikirləri tamamlayın.

    1. Nəqli cümlə ......... . Nəqli cümlələrin sonunda ......... .
    2. Sual cümləsi ........ cümlələrə deyilir. Sual cümlələrin sonunda ..... .
    3. Əmr cümləsi ....... bildirən cümlələrdir. Əmr cümlələrinin sonunda ...... .
    4. Nida cümlələri ........ bildirir. Nida cümlələrinin sonunda .......... .

    ✔ Nəqli cümləni intonasiyanın dəyişməsi ilə əmr cümləsinə çevirmək olarmı? Nə üçün? Fikrinizi nümunələrlə əsaslandırın.

    Əmr cümlələrinin xəbəri, bir qayda olaraq, feilin əmr şəklində olur. Əmr ədatları da əmr cümlələrinin qurulmasında iştirak edir.
    Nida cümlələri yüksək hiss-həyəcan ifadə edir, intonasiya və nidaların köməyi ilə əmələ gəlir.

15. Aşağıdakı mətndə məqsəd və intonasiyaya görə cümlənin hansı növlərindən daha çox istifadə olunmuşdur? Mürəkkəb adları düzgün yazın.

    Bülbülün başçılıq etdiyi MUSİQİNİN ELMİ TƏDQİQİ KABİNETİ hansı istiqamətlərdə işləyirdi? Onlar qocaman sənətkarları, tanınmış xanəndələri dəvət edib onların ifasında nadir, unudulan el havalarını, nəğmələri, çalğıları, oyun havalarını fonovalikə yazırdılar. Bu fonovaliklərdə əbədiləşən musiqilərin müəyyən hissəsi nota alınır, araşdırılırdı. Xalq içindəki söz bilicilərinin, aşıqların, dastan- çıların dilindən nağıllarımız, söyləmələrimiz, söz sərvətimizin müxtəlif örnəkləri yazıya köçürülürdü. Təbii ki, bu yazıyaköçürmə işini müxtəlif səviyyəli, müxtəlif peşəli adamlar icra etdiklərindən deyim tərzləri, ifadə rəvanlığı da müxtəlif idi. Həmin əlyazmaları səriştə ilə təhlil etmək, lazım gələrsə, əl gəzdirmək, yaxşısını pisdən ayırmaq lazım idi.