12. Verilmiş mətnin birinci abzasında söz birləşmələrinin növünü müəyyənləşdirin. Altından xətt çəkilmiş ifadələrin fərqini izah edin.

    Sentyabr ayının əvvəllərində “Elitar” gimnaziyada Şagird Özünüidarə Komitəsi yaradılmışdı. 11-ci sinif şagirdi İnayət komitə sədri seçilmişdi. Komitə təlim-tədris prosesində, məktəbin ictimai həyatında fəal iştirak edəcəyinə, nizamnamədə öz əksini tapan tələb və vəzifələri layiqincə yerinə yetirəcəyinə söz vermişdi.

    Sizcə, komitə dekabr ayında hansı mühüm tədbirlərin həyata keçirilməsini nəzərdə tuturdu?

    Dekabr ayı yaxınlaşırdı. Qarşıda keçirilməsi vacib olan bir sıra mühüm tədbirlər vardı.

    Komitə sədri bu məqsədlə keçirdiyi iclas, müzakirə olunan məsələlər barədə direktora şifahi məlumat verdi. Direktor iclasda müzakirə olunan məsələlərin, qəbul edilmiş qərarların sənədləşməsini tövsiyə etdi.

    Sizcə, komitə sədri İnayət iclasın gedişini sənədləşdirmək üçün hansı əməli yazı növündən istifadə etməlidir?

    A) ərizə B) protokol C) izahat

Protokol rəsmi sənəddir.

Protokol yunan dilində olan protok (ilk vərəq) və kolos (yapışdırmaq) sözlərinin birləşməsindən əmələ gəlmişdir.

Protokolun forması:

1. Protokol və onun nömrəsi vərəqin ortasında böyük hərflə yazılır.
2. Təşkilatın adı, iclasın keçirildiyi tarix və yer qeyd olunur.
3. İclasda iştirak edənlərin sayı göstərilir.
4. Müzakirə olunacaq məsələlər sadalanır (gündəlikdə duran məsələlər).
5. Müzakirə olunan məsələlərin və çıxışların qısa xülasəsi yazılır.
6. Sonra verilən qərarlar yığcam şəkildə bəndlər üzrə öz əksini tapır.
7. Sonda protokol sədr və katib tərəfindən imzalanır.

QEYD: İclası keçirmək üçün sədr və katib əvvəlcədən seçilir.

Protokoldan istifadə olunur:

1. Müxtəlif iclas, yığıncaq, müşavirə və konfranslarda;
2. Hər hansı bir dövlət qanununun, ictimai qaydanın pozulması zamanı tərtib olunmuş akta əlavələr ediləndə;
3. Dövlətlərarası saziş və müqavilələr bağlanan zaman keçirilən yığıncaqda.