10. Xitabların ifadə vasitələrini müəyyənləşdirin. Bəzi cümlələrdə durğu işarələri qəsdən buraxılmışdır. Onları bərpa edin.

    - Möhtərəm Prezident, cənab Ali Baş Komandan! Əmin ola bilərsiniz ki, biz gənc əsgərlər vətənimizə layiqli xidmət edəcəyik”.
    - Uzanır danışıqlar, imzalanır sənədlər.
      Xəritədə aləmə göstərilir sərhədlər.
      Səsimizə səs verir dünya başbilənləri;
      Ümid sənədir ancaq Azərbaycan əsgəri! (Qabil)
    - Aşıq Şəmşir, Dəlidağdan keçəndə
      Kəklikli daşlardan xəbər al məni. (S. Vurğun)
    - Bülbül! Səhər-səhər qonaq budağa
      Günəşin eşqinə bir dastan qoşaq. (S. Vurğun)
    - K ə n d l i. Vidadi Vidadi Gözlərin aydın!
      Vaqif qonaq gəlir.
      V i d a d i. Canım, ciyərim!
      Yolunu gözləyən zəif gözlərim
      Artıq işıqlandı.
      V a q i f. Günah mənimkidir, əfv elə ustad!
      Sənsiz olmamışdır bir gün könül şad. (S. Vurğun)
    - Hörmətli İnternet səhifəsi istifadəçiləri Böyük informasiya axınının işlənməsi xüsusiyyətlərini nəzərə alaraq, xahiş edirik, bəzi məhdudiyyətlərə hörmətlə yanaşasınız.

    ✔ Üçüncü cümlədə vergül işarəsini atsaq, məzmun fərqi yaranacaqmı? Səbəbini izah edin. Bu zaman sintaktik əlaqədə hansı fərq meydana çıxar? Eyni vəziyyəti sonrakı (4-cü) nümunədə müşahidə etmək olarmı?

    ✔ Müraciət bildirən sözlərə həm də müraciət etiketi demək olarmı? Sizcə, bu müraciətlərdən hansı rəsmi, hansı qeyri-rəsmidir?

11. “Molla Nəsrəddin” jurnalının 16 iyun 1906-cı il tarixli nömrəsindən götürülmüş bu elana hansı müraciət bildirən sözü artırsaq, yerinə düşər?

    Bakıda yeni üsul ilə çöp çıxardan arvad əmələ gəlmişdir. Südəmər uşağın boğazından şaftalı çəyirdəyi, balıq gəmiyi, buynuz parçasını asan qayda ilə çıxarır.