IV 1

### ŞƏXSİYYƏTLƏR

Dostlar bu dəfə Məhəmməd Füzulinin heykəli qarşısında görüşdülər. Onlar dram teatrında yeni tamaşaya baxacaqdılar.

- Bura gələrkən bu yaxınlarda oxuduğum bir yazı haqqında fikirləşirdim.

- Nə yazı?

-Azərbaycan teatrının tarixi haqqında idi. Sən demə, xalq oyunları teatrın ilk nümunələri sayılır.

- Hə, düzdür, teatr tariximizin üç min ildən artıq yaşı var. “Kosa-kosa”, “Qaravəlli”, “Kilimarası”, “Maral oyunu”, “Tənbəl qardaş” adlı oyun və tamaşalar Azərbaycan xalq teatrının müstəqil tarixə malik olduğunu sübut edir.

- Azərbaycan teatrının bugünkü səviyyəyə çatması yolunda çətinliklər olub. Peşəkar teatrın təşəkkülünə təzyiqlər edilib, qadın rollarının ifaçıları ağır imtahanlardan keçməli olublar.

- Bilirsənmi, Səkinə xanım Axundzadə - qızlar məktəbinin ilahiyyat müəllimi qızları dram dərnəyinə cəlb edir, tamaşalar hazırlayırmış. Müsəlman dünyasında qadınlar tərəfindən səhnələşdirilən ilk teatr tamaşasını məhz o hazırlayıb.

- Mənim oxuduğum kitabda yazılmışdı ki, Həsən bəy Zərdabi gimnaziya şagirdlərinin köməyi ilə “Hacı Qara” əsərini tamaşaya hazırlayarkən Nəcəf bəy Vəzirov - Azərbaycan ədəbiyyatmda faciə janrının banisi ona yardımçı olmuşdur. Əldə edilən pullar isə gimnaziyada oxuyan yoxsul uşaqların təhsil və məişət problemlərinin həllinə sərf olunmuşdur.

- Azərbaycanda ilk teatr binalarından biri də təxminən elə bu vaxt - XIX əsrdə Şamaxıda tikilib. Bu barədə “Kavkaz” qəzetinin 1858-ci il 6 iyul tarixli sayında məlumat verilmişdir.

Nə üçün teatrın inkişafına təzyiqlər edilmişdir?
Qadınların teatr tamaşalarında iştirakına qoyulan qadağa nə ilə bağlı idi?
ORFOEPİYA

Düzgün tələffüzü deyin.

➤ təşəkkül - [.......]
➤ teatr - [.......]