I 1

### BİLİK XƏZİNƏDİR

1. Bölmənin adı ilə razısınızmı? Niyə? Başlığa əsasən dərsliyin bu bölməsində hansı mövzuda söhbət gedəcəyini müəyyənləşdirin.
   ✓ Dialoqu düzgün tələffüzlə oxuyun.

- Xoş gördük, əziz dost! Səni yeni tədris ilinin başlanması münasibəti? ilə təbrik edirəm.

- Çox sağ ol, mən də səni təbrik edirəm.

- Necəsən? Çoxdandır, görüşmürük.

- Mən Bakıya dünən gəlmişəm.

- Mən isə srağagün gəlmişəm.

- Yəqin, yaxşı istirahət etmisən.

- Elədir. Babamla rayonlarımızı gəzdik. Şəki?də, Qax?da, Balakən?də olduq.

- Mən?də Qubaya getmişdim. Oradan maraqlı məlumatlar toplamışam.

- Mənim də tətil günlərim maraqlı keçdi. Babamla elə söhbətlərimiz olub ki! Sənə babamın tarixçi olduğunu demişdim.

- Bilirsən, mən Qubada olanda Amsar kəndində Abbasqulu ağa Bakıxanovun ev-muzəyinə getdim. Sən demə, o, Xəzər dənizinin ilk azərbaycanlı araşdırıcısı olub.

- Çox maraqlıdır. Şərqşünas Qustav Edmund Qrünebaum yazır ki, Şərq mədəniyyəti Qərbə güclü təsir göstərmişdir. Elm, memarlıq, tikinti, gəmiçilik və s. sahələrdə Avropa Şərqə borcludur. Babam deyir ki, İslam mədəniyyətinin “dörd dirək” ideyası orta əsrlərdə Avropa universitetlərinin qapısı üstündə vurulmuş lövhədə belə yazılıbmış: “Dünya 4 dirək üzərində durur: alimlərin hikməti, böyüklərin ədaləti, dindarların ibadəti və qəhrəmanların şücaəti”.

- Bunu yoldaşlarımızla da müzakirə edərik.

- Mütləq. Bizə gələrsən, babamla da bu barədə fikirlərimizi bölüşərik. Hələ onun Sədi, Bəhmənyar, Nizami, Tusi, Füzuli haqqında dediklərini danışsam...

ORFOQRAFİYA

Bitişik, yoxsa ayrı?

➤ münasibəti?ilə
➤ Şəki?də, Qax?da, Balakən?də
➤ mən?də

Dialoqun ilk cümləsində çərçivəyə alınmış ifadəni görüşmə etiketi adlandırmaq olarmı?

Dünyanın “dörd dirək üzərində dayanması” fikrinə münasibət bildirin.