9. Mətnin (səh. 108) 2-ci abzasında həmcins üzvlərin hansı vasitələrlə bağlandığını müəyyənləşdirin.

10. Verilmiş cümlələrdə həmcins üzvləri müəyyənləşdirib hansı cümlə üzvü olduğunu deyin. Hansı bağlayıcılardan istifadə etsəniz, cümlələrin məzmununa xələl gəlməz?

    - Ölməz bu gözəl aləmə idrakla gələnlər,
      Məna evinin sirrini vicdanla bilənlər. (S. Vurğun)
    - Dili qiymətdən salar
      Ucuz söz, hiylə, böhtan. (R.Rza)
    - Şeir mədəniyyət, incəsənətdir,
      İncə ruh, incə zövq, incə sənətdir. (M. Şəhriyar)
    - 1843-cü ildən 1846-cı ilə qədər Mirzə Şəfi Fridrix Bodenştedtə Azərbaycan və fars dillərini, Şərq poeziyasının incəliklərini öyrədir.

    ✔ Hansı həmcins cümlə üzvlərinə aid nümunə yoxdur? Bədii əsərlərdən istifadə edərək bu nümunələrin sayını artırın.

11. Uyğunluğu müəyyənləşdirin.

    1. Əjdər bəy Aşurbəyov Yaponiyaya səfər etmiş, oradan qayıtdıqdan sonra yapon memarlıq üslubunda “Mikado” adlı teatrın - indiki Rus Dram Teatrının binasını tikdirmişdi.
    2. XVI əsrdə aktyorlar ya varlıların evlərində, ya da onların evinin qarşısında - açıq havada çıxış edirdilər.
    3. Afrikadan, Hindistandan
       Qonaq gəlir bizə quşlar
       Zülm əlindən qurtulmuşlar. (S. Vurğun)
       a. Cümlədə həmcins üzvlər işlənmişdir.
       b. Cümlədə tamamlığın əlavəsi vardır.
       c. Cümlədə həm həmcins üzvlər, həm də əlavələr vardır.
       d. Bu cümlədə həmcins üzvlər bölüşdürmə bağlayıcısı ilə bağlanmışdır.

12. Ə.Ələkbərov haqqında məlumat toplayıb 10-12 cümlədən ibarət kiçik mətn hazırlayın. Onu mətnin uyğun hissəsinə yerləşdirin. Yazdığınız hissənin əsas mətnlə uyğunlaşmasına diqqət yetirin.
13. “Aktyorun ən böyük qazancı xalq məhəbbətidir” adlı esse yazın