“Atamın çox kitabları çapdan çıxmışdı, lakin 1916-cı ildə “Orucov qardaşları” mətbəəsində çapdan çıxan ilk kitabı - “Tamahın nəticəsi” kitabını unuda bilmirdi. Qısa müddətdə satılıb qurtaran bu kitab o qədər tez yayılmışdı ki, hətta varlı bir adam bu kitabın bircə nüsxəsinə görə atama qızıl onluq bağışlamışdı”.

(“Kaspi” qəzeti, 2011-ci il)

✔ Hansı cümlələrdə durğu işarələrinin işlənmə qaydasına düzgün əməl olunmayıb? Fikrinizi izah edin.

12. Aşağıdakı mətndə əlavələri müəyyənləşdirib durğu işarələrini bərpa edin. Əlavələrin hansı cümlə üzvünə aid olduğunu müəyyənləşdirin.

    1908-ci ilin 25 yanvar günü... Bu gün Azərbaycan xalqının incəsənət tarixinə şanlı bir səhifə yazıldı. Şəhərin divarlarına yapışdırılmış afişalarda xəbər verilirdi: “Hacı Zeynalabdin teatrında “Nicat” maarif cəmiyyətinin dram heyəti tərəfindən şənbə günü yanvarın 25-də müsəlman səhnəsində ilk opera “Leyli və Məcnun” tamaşaya qoyulacaq.

    İlk tamaşada baş rolu Məcnun rolunu H. Sarabski, Leyli rolunu xanəndə Əbdürrəhman Fərəcov ifa edirdi. Xorda oxuyanlar və orkestrdə çalanlar müəllimlər idi. Orkestrdə skripkada çalan operanın müəllifi dahi bəstəkar Ü.Hacıbəyli özü idi.

    “Şəbi-hicran yanar canım”ın sədaları altında pərdə qalxarkən tamaşaçıların diqqətini tamaşanın gedişini, xor və orkestri idarə edən bir nəfər cəlb etdi. Bu şəxs Ə.Haqverdiyev Azərbaycanın tanınmış yazıçı və dramaturqu, operamızın ilk dirijoru idi.

    (Kamran Məmmədov)

    ✔ Sizcə, tamaşadan sonra dostlar və tamaşaçılar hansı nitq etiketindən istifadə edəcəklər?

13. Hər hansı bir teatr tamaşasına baxın, fikirlərinizi yoldaşlarınız üçün maraqlı olacaq formada yazın. Foye, anşlaq, pərdə, qrim, parter, loja, rejissor, dekorasiya, aktyor sözlərindən istifadə edin. Həmin yazınızı digər oxucuların oxuması üçün qəzetinizin uyğun bölməsinə yerləşdirin.