Həmcins üzvlərin hamısına aid olub onların mənasını ümumiləşdirən söz və ifadələrə ümumiləşdirici sözlər deyilir. Ümumiləşdirici sözlər həmcins üzvlərdən həm əvvəl, həm də sonra işlənir. Ümumiləşdirici söz həmcins üzvlərdən əvvəl gəldikdə ondan sonra qoşa nöqtə qoyulur. Məsələn:

Qızlar: Nigar, Xanım, Röya və Nəzrin həvəslə bayram şənliyinə hazırlaşırdılar.

Ümumiləşdirici söz həmcins üzvlərdən sonra gəldikdə ondan əvvəl tire işarəsi qoyulur. Məsələn:

H.Turabov, N.Zeynalova, H.Məmmədov, F.Mütəllimova, R.Balayev - bunların hamısı səhnəmizin görkəmli xadimləridir.

7. Mətni oxuyun. Ümumiləşdirici sözləri müəyyənləşdirib durğu işarələrinin işlənmə qaydasını izah edin.

   1982-ci ilin 21 oktyabr tarixində Azərbaycanın üç igid oğlu: Həmid Cəfərov, Zakir Nəsibov və Telman Əliyev uzaq Sibirə, İrkutsk vilayətinin Tayşet şəhəri yaxınlığındakı Şevçenko kəndi məzarlığında dizə qədər qara bata-bata 41 il əvvəl vəfat etmiş Hüseyn Cavidin məzarını axtarırdı.

   Və ... nəhayət ki, tapdılar.

   Məzar açılanda hər üçü: Həmid də, Telman da, Zakir də Cavidin nəşi qarşısında diz çöküb göz yaşı tökdülər. Bu həm hüzn, həm də sevinc göz yaşları idi. Onlar dahi şəxsiyyəti doğma elinə - Azərbaycana aparmağa gəlmişdilər.

   Vaxtilə Bakıda 59 nömrəli mənzildə yaşayan, 59 yaşında vəfat edən, 59 nömrəli qəbirdə uyuyan, 59 nömrəli aktla torpağa tapşırılan Azərbaycan şairi, dramaturqu vətənə - 59 yaşlı Turanın görüşünə gedirdi.

   O, ulu öndər Heydər Əliyevin təşəbbüsü və səyi nəticəsində Vətənə qayıdırdı.

   (Gülarə Munis)

8. Cümlədə ümumiləşdirici sözləri müəyyən edin. Ümumiləşdirici sözlərin yerini dəyişin. Bağlayıcı və ara sözdən də istifadə etməklə cümləni 4 formada yazın. Bu zaman durğu işarələrindən düzgün istifadə edin.

   1914-15-ci illərdə Əliağa Vahid ilk şeirlərini - qəzəl, meyxana və felyetonlarını bir sıra qəzet və jurnallarda: “Zəhmət”, “Babayi-Əmir”, “Tuti” və “Bəsirət”də çap etdirmişdir.

   ✔ “Qəzəlxan şair” ifadəsini Əliağa Vahid adından həm əvvəl, həm də sonra işlədin. Müşahidə etdiyinizi şərh edin.