13. Aşağıdakı mətndə altından xətt çəkilmiş mürəkkəb adların yazılışının düzgün olduğunu əsaslandırın. Hansı cümlədən sonra abzas olmalıdır?

    Qafqaz canişini general Vorontsov-Daşkov 3 avqust 1905-ci ildə Tiflisdə azərbaycanlı mütəfəkkir, maarifçi Sultan Məcid Qənizadə haqqında aşağıdakı əmri imzalayır:

    1872-ci il əsasnaməsi üzrə Bakı ikincidərəcəli şəhər məktəbinin müdiri Sultan Məcid Qəniyev bu ilin 1 avqustundan Zaqafqaziya Müəllimlər Seminariyası tatar (Azərbaycan) şöbəsinə tərbiyəçi inspektor təyin edilir. S.M.Qənizadə 1866-cı ildə Şamaxı şəhərinin Şahpir məhəlləsində anadan olmuş, ilk təhsilini şəhər məktəbində almış, Aleksandrovski Müəllimlər İnstitutunu bitirmişdir. Firidun bəy Köçərlinin yazdığına görə, Ağa Məsih Şirvani S.M.Qənizadənin dördüncü babasıdır.

    (Dilqəm Əhməd)

14. Mətn əsasında dialoq qurun.

    ✓ Dialoqda durğu işarələrinin işlənməsinə diqqət yetirin.

15. “Xalqın tarixində əhəmiyyətli rol oynamış ziyalılarımızı tanıyırıqmı?” mövzusunda müsahibə götürün. Bu zaman yerinə uyğun olaraq, görüşmə etiketlərindən və mürəkkəb adlardan istifadə edin. Müsahibə əsasında qısa mətn yazın.

    Müsahibə götürmək üçün yaddaş:

    1. Mövzunun müəyyənləşdirilməsi;
    2. Mövzu üzrə sualların tərtib edilməsi;
    3. Müsahibənin aparılacağı yer, məkan və şəxslərin müəyyənləşdirilməsi;
    4. Alınan cavabların ümumiləşdirilərək yekunlaşdırılması;
    5. Nəticə.