9. Siz aşağı siniflərdə mübtəda ilə xəbərin uzlaşmasını keçmişsiniz. Həmin qaydanı yadınıza salın. Mətndə altından xətt çəkilmiş cümlələrdə həmcins mübtədaların xəbərlə uzlaşmasına diqqət yetirin. Özünüz də belə nümunələr deyin.

10. Məntiqinizə əsaslanıb cümlələrdə şəxs sonluqlarını bərpa edin.

    Mən və bacım gəzməyə getdi..? (...m, ...k) Mən və sən məqsədimizə çatmalı..? (...yam, ...yıq) Biz və Nərgiz X sinif şagirdləri..? (...dir, ...yik)

    Sən və o dərsə gedir...? (...sən, ...siniz?) Siz və Cavid olimpiadada iştirak etməli...? (...dir, ...siniz) Vəfa, Aygün və Elmira mehriban qız..? (...dır, ...lardır)

    Kirpilər və ayılar uzun müddət qış yuxusuna gedir? (...lər) Güllər və çiçəklər ətrafa xoş ətir saçır? (...lar)

    ✔ Gəldiyiniz qənaəti əsaslandırmaq üçün uyğunluğu müəyyənləşdirib xəbərin həmcins mübtədalarla uzlaşması qaydasını tərtib edin.

11. Aşağıdakı mətndə həmcins mübtədaları müəyyənləşdirin, III şəxsdə xəbərin onlarla uzlaşmasına diqqət yetirin. Fikirlərinizi ümumiləşdirin.

    Xalq dramlarının yaranmasında aşıq sənəti və mərasimlər böyük rol oynamış... (dır? lar). Ailə-məişət mövzusunda da xalq dramları vardır: “İki qardaş”, “Keçəl”, “Xəsis” oyun-tamaşaları xalq nağılları əsasında yaranmış... (dır? lar). İştirakçılar bu oyun-tamaşaları müxtəlif mərasimlərdə: toy, yas, bayram, elçilik, nişan mərasimlərində icra edirdi... (lər?).

    Xalq dramları, adətən, nəsrlə və nəzmin növbələşməsi ilə yaranır. Məsələn, “Qodu-qodu” oyununda kənd cavanları üzərinə qırmızı şilə çəkilmiş bir dairəni, yaxud bəzədilmiş çömçəni Günəş rəmzi kimi götürüb qapı-qapı gəzər və müəyyən nəğmələr oxuyardı... (lar?).

12. Aşağıdakı cümlələri öz düşüncələriniz əsasında tamamlayıb davam etdirin. Mən bu bölmədən öyrəndim ki, aktyorluq sənəti........... . Eyni zamanda başa düşdüm ki, həmcins üzvlər və əlavələrdən istifadə........