6

### MÜCRÜ
(ixtisarla)

1. Mətni düzgün intonasiya ilə oxuyun.
   Nümunə:

İntonasiya şifahi nitqdə cümlələri müxtəlif vasitələrlə əlaqələndirən vasitədir.

Mətndə hər bir cümlə, adətən, yüksələn tonla başlayır, tədricən azalır və fasilə verilir.

Fasilə yazıda nöqtə, sual işarəsi, nida işarəsi və s. ilə qeyd olunur.

✓ Mətndən bir neçə cümlə seçib səs tonunun qalxma və enməsini şərti işarələrlə göstərin.
✓ Sonra mətni uyğun intonasiya ilə oxuyun.

Ananın fikrinə münasibət bildirin. Sizcə, bu fikirdə hansı hikmət vardır?

O, gəlin köçəndə anası mücrü də qoydu cehizinin üstünə. “Gəlin mücrüsüz olmaz!”, - dedi.

Nənə yadigarı idi bu balaca, naxışları solğun mücrü. İndi də onun qisməti oldu.

O, üzük, qızıl saat və sırğalarını qoyardı mücrüyə. Mücrü paltar dolabında ən yuxarı gözə qalxmışdı. Əzizlənirdi mücrü, sevilirdi mücrü...

Bir gün gəlin ana oldu. Əri hədiyyə ilə evə gəldi. Açıldı mücrü, cavan ana qızıl boyunbağını qoydu, örtüldü mücrü.

Və beləcə doldu mücrü.

Atanı müharibə apardı. Ehtiyacla əlbəyaxa oldu ana. Gecəsi gündüzə, gündüzü gecəyə qarışdı ananın. Ancaq itirmədi özünü, itirə bilməzdi ana!

Bir dəqiqə də işsiz durmadı, bir dəqiqə də. Lakin çatışmırdı qazancı. Beş uşağa çatışmırdı qazancı ananın!

Açıldı mücrü, örtüldü mücrü. Nişan şeyləri, ər hədiyyələri bazara ayaq açdı...

Kədərlə açıldı mücrü, kədərlə örtüldü mücrü... Boşaldı mücrü...

Bir gün ananın ilki sevincək evə gəldi. Diplomla gəldi. İlk diplom idi ki, onların evinə qədəm qoyurdu. Ali məktəb diplomu.

Ana doluxsuna-doluxsuna diplomu dodaqlarına apardı, bağrına basdı, gözlərində yaş görünəndə yadına çoxdan unudulmuş mücrü düşdü...

Ananın əlləri, mehriban əlləri mücrüyə toxunanda mücrü sanki cana gəldi, fərəhlə açıldı mücrü, diplomu ağuşuna aldı, gülümsədi, sevincək örtüldü mücrü. Evə ikinci diplom gəldi. Açıldı mücrü, örtüldü mücrü. Üçüncü... dördüncü... beşinci... Tamam doldu mücrü.